Nariadenie Komisie (ES) č. 1780/2003
z 10. októbra 2003,
ktorým sa mení a dopĺňa nariadenie (ES) č. 2366/98 ustanovujúce podrobné pravidlá uplatňovania systému podpory na výrobu olivového oleja na hospodárske roky 1998/99 až 2003/2004
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1638/98 z 20. júla 1998, ktorým sa mení a dopĺňa nariadenie č. 136/66/EHS o zavedení spoločnej organizácie trhu s olejmi a tukmi [1], naposledy zmenené a doplnené nariadením (ES) č. 1513/2001 [2], najmä na jeho článok 2 ods. 4,
keďže:
(1) Článok 2 ods. 1 nariadenia (ES) č. 1638/98 stanovuje vytvorenie geografického informačného systému (GIS) na zlepšenie poznatkov o výrobe olivového oleja na úrovni individuálneho výrobcu, ako aj zlepšenie kontrol tejto výroby. Článok 2a nariadenia (ES) č. 1638/98 stanovuje, že od 1. novembra 2003 nemôžu olivovníky a zodpovedajúce oblasti, ktorých prítomnosť nie je potvrdená geografickým informačným systémom, ktorý je ustanovený v súlade s článkom 2 daného nariadenia, tvoriť základ podpory na výrobu olivového oleja v rámci spoločnej organizácie trhu s olejmi a tukmi.
(2) Články 23 až 26 nariadenia Komisie (ES) č. 2366/98 [3], naposledy zmeneného a doplneného nariadením (ES) č. 2383/2002 [4], ustanovujú pravidlá uplatňovania geografického informačného systému týkajúceho sa pestovania olív a podmienky, za ktorých je ho možné považovať za ukončený na regionálnej alebo národnej úrovni.
(3) Najmä tretí pododsek článku 26 ods. 3 nariadenia (ES) č. 2366/98 stanovuje postup, podľa ktorého má Komisia určiť, či bol geografický informačný systém týkajúci sa pestovania olív ukončený na základe správy od dotknutého členského štátu. Vzhľadom na skutočnosť, že vytvorenie geografického informačného systému sa má stať povinnou požiadavkou na získanie podpory na výrobu olivového oleja a s cieľom zjednodušiť správne postupy na umožnenie rýchleho a účinného využívania geografického informačného systému by sa požiadavka dodržiavania tohto postupu mala zrušiť.
(4) Povinnosť členských štátov informovať Komisiu o opatreniach prijatých na vytvorenie geografického informačného systému týkajúceho sa pestovania olív a o jeho ukončení by sa mala zachovať.
(5) Článok 26 ods. 3 nariadenia (ES) č. 2366/98 by sa mal preto zmeniť a doplniť.
(6) Opatrenia stanovené v tomto nariadení sú v súlade so stanoviskom Riadiaceho výboru pre oleje a tuky,
PRIJALA TOTO NARIADENIE:
Článok 1
Článok 26 ods. 3 nariadenia (ES) č. 2366/98 sa týmto nahrádza takto:
"3. Členské štáty informujú Komisiu o národných opatreniach prijatých podľa článkov 23 až 26 a o ukončení geografického informačného systému týkajúceho sa pestovania olív na úrovni členského štátu alebo prípadne na regionálnej úrovni."
Článok 2
Toto nariadenie nadobúda účinnosť siedmy deň od jeho uverejnenia v Úradnom vestníku Európskej únie.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 10. októbra 2003